# (87) Sylvia

### De Viquipèdia

(87) Sylvia (en català Sílvia) és un dels asteroides més grans del cinturó d'asteroides. Té un diàmetre de 260,9 km i orbita a 3,49 UA del Sol. Pertany a la família de l'asteroide (65) Cybele. És important per ser el primer asteroide conegut en tenir més d'un satèl·lit asteroidal.

## [edita] Descobriment i denominació

El va descobrir Norman Robert Pogson (1829-1891) el 16 de maig de 1866 des de Madràs, a l'Índia.

Paul Herget, en la seva obra The Names of the Minor Planets (els noms dels planetes menors) (1955), diu que el nom és en honor a la primera esposa de l'astrònom Camille Flammarion, Silvie Petiaux-Hugo Flammarion, però en l'article anunciant el descobriment d'aquest asteroide, Pogson va explicar que va seleccionar el nom en referència a Rea Sílvia, mare de Ròmul i Rem, els fundadors de Roma.

## [edita] Les característiques físiques

(87) Sylvia és de color molt fosc i probablement té una composició molt primitiva. El descobriment de les seves llunes va fer possible una mesura exacta de la massa de l'asteroide (1,1 x 10 19 kg) i la seva densitat (1,1 gr/cm3). La seva densitat és molt baixa, indicant que l'asteroide és molt porós; pot estar buit en un 60%.

## [edita] Les llunes

(87) Sylvia té dos xicotets satèl·lits asteroidals que s'han anomenat Romulus i Remus, els noms llatins dels fills de la deessa romana Rea Sílvia.

Romulus es va descobrir el 18 de febrer de 2001 amb el telescopi Keck II de 10 metres situat a la cima del Mauna Kea (Hawaii), per Michael E. Brown del Caltech i Jean-Luc Margot de la Universitat de Cornell. Van descobrir aquest satèl·lit en imatges obtingudes en banda H, usant un sistema d'òptica adaptativa. La seva designació completa és (87) Sylvia I Romulus; abans de rebre aquest nom, era conegut com S/2001 (87) 1 . Té 18 km de diàmetre i orbita a una distància de 1.370 km de Sylvia amb un període orbital de 87,6 hores. Els astrònoms van poder calcular bé la seva òrbita perquè la van fotografiar 27 vegades al llarg de dos mesos. En dotze de les dites imatges va aparèixer una segona lluna més xicoteta.

El descobriment de Remus es va anunciar el 10 d'agost de 2005 per Franck Marchis de la Universitat de Califòrnia a Berkeley, i Pascal Descamps, Daniel Hestroffer, i Jérôme Berthier de l'Observatori de París (França), usant el telescopi Yepun de l'European Southern Observatory (ESO) a Cerro Paranal (Xile). La seva designació completa és (87) Sylvia II Remus; abans de rebre aquest nom, era conegut com S/2004 (87) 1. Té 7 km de diàmetre i orbita a una distància de 710 km de Sylvia amb un període orbital de 33 hores.

Els astrònoms creuen que aquestes llunes es van formar per un impacte en el passat d'un asteroide amb Sylvia, quedant atrapades per la gravetat de l'asteroide i que també es poden trobar altres llunes més xicotetes.

## [edita] Enllaços externs

- Pogson, N. R. (1866), El planeta menor (87) Sylvia, Avisos Mensuals de la Societat Astronòmica Reial, Vol. 26, p. 311 (juny de 1866)
- Dades de (87) Sylvia de l'arxiu de Johnston
- El planeta menor (87) Sylvia i els seus bessons (notícies d'ESO)
- El sistema d'òptica adaptativa revela un nou satèl·lit d'un asteroide (SpaceDaily.com)
- Space.com: Descobert el primer asteroide triple

## [edita] Vegeu també

- Llista d'asteroides

Obtingut de "http://ca.wikipedia.org../../../%28/8/7/%2887%29_Sylvia_c4da.html"

Categoria: Asteroides

##### Views

- Article
- Discussió
- Revisió actual

##### Cerca

##### En altres llengües

- Asturianu
- Česky
- Deutsch
- English
- Español
- Français
- Italiano
- 日本語
- Nederlands
- Norsk (nynorsk)
- Polski
- Русский
- Slovenčina
- Svenska
- 中文